
Ştire 

Managementul, comunicarea şi transparenţa decizională 
– în topul nevoilor de formare a funcţionarilor publici - 
Agenţia Naţională a Funcţionarilor Publici (ANFP) informează asupra publicării pe site-ul instituţiei a Raportului privind formarea/ perfecţionarea profesională a funcţionarilor publici pe anul 2014.
Raportul realizat de către ANFP se adresează în principal responsabililor de resurse umane care coordonează şi gestionează procesul de planificare adecvată a formării şi a perfecţionării personalului şi a fost realizat pe baza datelor centralizate de la instituţiile şi autorităţile publice.
Astfel, în urma centralizării datelor primite s-au identificat nevoile de formare pentru perfecţionarea profesională a funcţionarilor publici, pe primul loc fiind domeniul Management (25%), urmat de Comunicare şi transparenţă decizională.
Prezentul raport centralizează  şi un set de propuneri de inovare, transmise de autorităţile şi instituţiile publice, care să escaladeze restricţiile bugetare pentru a oferi noi posibilităţi de formare şi perfecţionare. Printre acestea se numără: identificarea unor cursuri gratuite, schimburi de experienţă inter-instituţionale, identificarea şi accesarea de programe de fonduri structurale, dedicate pregătirii profesionale etc.

Totodată, raportul prezintă şi rezultatele chestionarului privind analiza nevoilor de formare, specifice administraţiei publice, chestionar elaborat în cadrul proiectului „Creşterea capacităţii administraţiei publice de a gestiona procesele de recrutare, selecţie şi evaluare a funcţionarilor publici în contextul creşterii gradului de responsabilizare a administraţiei publice privind gestionarea funcţiei publice”, implementat de către ANFP. 
Prin intermediul informaţiilor centralizate de la instituţiile şi autorităţile publice din România, ANFP îşi propune să implementeze instrumente specifice, de natură previzională, în scopul realizării unei planificări riguroase a activităţii de formare şi perfecţionare. 

În scopul realizării unei analize riguroase, per ansamblu, la nivelul sistemului administrativ, precum şi a identificării ulterioare a nevoilor de formare şi perfecţionare a funcţionarilor publici, ANFP subliniază încă o dată asupra importanţei transmiterii datelor şi informaţiilor privind planul anual de perfecţionare profesională, cu respectarea formatului standard.

Raportul privind formarea/ perfecţionarea profesională a funcţionarilor publici pe anul 2014 poate fi consultat pe site-ul ANFP (www.anfp.gov.ro) la secţiunea Materiale utile, Rapoarte.

